b'\n_START_ARTICLE_\nRo\xc5\xbenik\n_START_PARAGRAPH_\nRo\xc5\xbenik je gri\xc4\x8d, tudi \xc4\x8detrtna skupnost v mestu Ljubljana. Razgledni vrh ob parku Tivoli in nad Ro\xc5\xbeno dolino je skupaj s potmi nanj priljubljena sprehajalna to\xc4\x8dka Ljubljan\xc4\x8danov. Vrh Ro\xc5\xbenika se imenuje \xc5\xa0i\xc5\xa1enski hrib (429 m), bolj obiskan pa je Cankarjev vrh (394 m), poimenovan po pisatelju Ivanu Cankarju, ki je v letih med 1910 in 1917 \xc5\xbeivel na kmetiji in gostilni na tem mestu. Zgradba je danes prenovljena v ve\xc4\x8dji gostilno z vrtom. V enem od gospodarskih poslopij je ljubljanski Mestni muzej uredil Cankarjevo spominsko sobo. Na dvori\xc5\xa1\xc4\x8du je bil leta 1948, ob 30-ti obletnici pisateljeve smrti, postavljen tudi njegov doprsni kip, delo Fran\xc4\x8di\xc5\xa1ka Smerduja. Nad hi\xc5\xa1o stoji poznobaro\xc4\x8dna Cerkev Marijinega obiskanja, na livadi pod njo pa je prostor za razli\xc4\x8dne prireditve ali slavnosti. Na tem mestu je tradicionalno vsakoletno praznovanje praznika dela (1. maj). Ob tej prilo\xc5\xbenosti se pred cerkvijo pri\xc5\xbege kres, katerega so pred uveljavitvo 1. maja kurili za kresno no\xc4\x8d. Na kresno no\xc4\x8d pa ob ognju podelijo literarno nagrado Kresnik._NEWLINE_Med Cankarjevim vrhom in \xc5\xa0i\xc5\xa1enskim hribom pa se nahaja \xc5\xa1e tretji vrh, imenovan Drenikov vrh. Ta vrh je neozna\xc4\x8den in malo obiskan, ker tik pod vrhom stoji zasebna hi\xc5\xa1a. Ta vrh obide sprehajalna pot med Cankarjevim vrhom in \xc5\xa0i\xc5\xa1enskim hribom.\n_START_SECTION_\nGeografska lega\n_START_PARAGRAPH_\nRo\xc5\xbenik na jugu meji na nekdaj mo\xc4\x8dvirno Ro\xc5\xbeno dolino, \xc4\x8detrt urejenih delavskih hi\xc5\xa1 in vzporedno elitnih vil pomembnih Ljubljan\xc4\x8danov, kakr\xc5\xa1ni so bili trgovec Franc Kollmann, \xc5\xbeupan Ivan Hribar in knji\xc5\xbeevni kritik Josip Vidmar in rodbina Vidmar. Med nekdanjii vilami najbolj izstopa protokolarni objekt Vila Podro\xc5\xbenik, poleg nje je rezidenca ameri\xc5\xa1ke ambasade. Nedale\xc4\x8d je belgijska rezidenca, v njej je nekdaj bivala soproga Antona Slodnjaka. V gozdi\xc4\x8du na ju\xc5\xbeni strani Ro\xc5\xbenika je obmo\xc4\x8dje hi\xc5\xa1 veljakov nekdanje dr\xc5\xbeave in v smeri proti \xc4\x8cadu hi\xc5\xa1a pionirke slovenske gledali\xc5\xa1ke igre, Marije Vere v modernisti\xc4\x8dnem slogu bauhaus (arhitekt Maks Strenar). Pri hi\xc5\xa1i se za\xc4\x8dne tudi \xc2\xbbTrim steza Marija Vera\xc2\xab, opremljena s telovadnimi orodji._NEWLINE_Velik del jugozahodnega pobo\xc4\x8dja Ro\xc5\xbenika zaseda Zoolo\xc5\xa1ki vrt. Na prostoru ob Glin\xc5\xa1\xc4\x8dici pa je zrasel nov naravoslovni univerzitetni center. Zahodni del je zaradi dveh mokri\xc5\xa1\xc4\x8d ekolo\xc5\xa1ko za\xc5\xa1\xc4\x8diteno obmo\xc4\x8dje (Mali in Veliki Rakovnik); meji na \xc4\x8detrtno skupnost Koseze. Severozahodna dolinica Mostec je znana po potokih in mosti\xc4\x8dkih ter po smu\xc4\x8darskih skakalnicah. Urejeno ima tudi otro\xc5\xa1ko igri\xc5\xa1\xc4\x8de in trim stezo._NEWLINE_Severni in severovzhodni del meji na katastrsko ob\xc4\x8dino \xc5\xa0i\xc5\xa1ko, na tem predelu hriba stoji samoten ope\xc4\x8dnat stolp, ki je bil uporabljan kot stolp smu\xc4\x8darske skakalnice z iztekom nad Vodnikovo cesto. Skakalnico blizu Galetovega gradu so opustili v \xc5\xa1estdesetih letih. Nedale\xc4\x8d od skakalnice je tudi Vodnikova doma\xc4\x8dija. Na robu gozda nad predelom Spodnje \xc5\xa0i\xc5\xa1ke stoji razvaline opu\xc5\xa1\xc4\x8denega Hotela Bellevue, v tretjem tiso\xc4\x8dletju denacionalizirana in trenutno zanemarjena zgradba, ki je bila zna\xc4\x8dilno histori\xc4\x8dna arhitektura. _NEWLINE_Zahodni del Ro\xc5\xbenika meji na park Tivoli in s tem na mestno jedro. Ob vzno\xc5\xbeju hriba sta Cekinov grad in Grad Tivoli, za katerim stoji v 20. stoletju priljubljen nekdanji ljubljanski Hotel Tivoli, imenovan \xc5\xa0vicarija. Stavba je bila zgrajena leta 1910. V temeljito in verno prenovljeni stavbi je od leta 2017 Ustvarjalni center \xc5\xa0vicarija, ki deluje v sklopu Mednarodnega grafi\xc4\x8dnega likovnega centra (MGLC). V njem so delovni in bivalni ateljeji za doma\xc4\x8de umetnike in reziden\xc4\x8dni prostori za mednarodne ustvarjalce ter gostinski lokal, ki pa je \xc5\xbee nekaj \xc4\x8dasa (2018-2019) prazen. V bli\xc5\xbeini \xc5\xa0vicarije se za\xc4\x8denja tudi kro\xc5\xbena Jesenkova pot, u\xc4\x8dna pot, imenovana po slovenskem botaniku Franu Jesenku. Ob njej so zasajene doma\xc4\x8de in eksoti\xc4\x8dne vrste dreves, ki so ozna\xc4\x8dena s slovenskimi in latinskimi imeni.'